陪程太師宴柳湖歸
作者：鄭獬
朝代：宋

paragraphs: 鳴珂曉日動，畫旗春風斜。
馬蹄碧玉砧，踏破黄金沙。
夾路盡高柳，屹如紺璧遮。
草軟藉遊人，樹暖啼嬌鴉。
長湖畜元氣，飛亭插蒼霞。
開樽適逸調，笑言醉方嘩。
人意重於春，酒香濃勝花。
所嗟無壯士，挽住白日車。
上馬橫馱歸，不省歸到家。
淮陽有此境，足爲天下誇。
要路諳機穽，㹞㹞爭齒牙。
願公且留鎮，所得歡無涯。
卷袖倒大白，秀髮欹烏紗。
時與東風期，一來賞春花。